SKRIFTLIG FORESPØRGSEL E-3149/02

af Ilda Figueiredo (GUE/NGL) til Kommissionen

(4. november 2002)

Om: Fællesskabsprogram til bekæmpelse af fattigdom og social udstødelse

Fællesskabsprogrammet til fremme af bekæmpelse af fattigdom og social udstødelse omfatter skabelse af et netværk af nationale overvågningsinstanser, der skal styrke det statistiske apparat og sørge for mere detaljeret information om fattigdom og social udstødelse.

Også i Europa-Parlamentets beslutning af 11. juni 2002 om social integration anmodes Kommissionen om at iværksætte en dybtgående undersøgelse af omfanget af den økonomiske uafhængighed eller selvstændighed blandt kvinder i EU, navnlig kvinder med familieansvar.

Kommissionen bedes på denne baggrund besvare følgende:

1. Hvilke erfaringer har man gjort med netværket af nationale overvågningsinstanser?

2. Hvor langt er man nået med undersøgelsen af omfanget af den økonomiske uafhængighed eller selvstændighed blandt kvinder i EU?

3. Hvilke projekter er blevet forelagt inden for rammerne af dette fællesskabsprogram? Kan Kommissionen fremsende en liste over de pågældende projekter samt nærmere oplysninger om de projekter, der er godkendt?

Svar afgivet på Kommissionens vegne af Anna Diamantopoulou

(18. december 2002)

1. I forbindelse med fremme af Fællesskabets handlingsprogram til bekæmpelse af social udstødelse i 2002 har Kommissionen været opmærksom på at inddrage nationale observatorier eller lignende anerkendte organer. I programmets første år iværksatte Kommissionen et udvekslingsprogram med henblik på at fremme udveksling af uddannelse og bedste praksis (VP/2002/010), og man henviste specifikt til udvekslinger mellem nationale observatorier eller andre lignende anerkendte organer i retningslinjerne for programmet. En række af de 65 ansøgninger, som netop er blevet udvalgt til at deltage i dette udvekslingsprogram, omfatter sådanne organer. Kommissionen overvejer også, hvordan sådanne organer kan inddrages yderligere i den sociale integrationsproces. En mulighed, som vil blive drøftet inden for rammerne af arbejdsprogrammet for Fællesskabets handlingsprogram for 2003, er at gennemføre en undersøgelse vedrørende udpegning af nationale og regionale observatorier og lignende organer i medlemsstaterne samt disses specifikke kompetenceområder. Det er nødvendigt for at kunne give et mere fuldstændigt billede af disse organers antal og rolle.

2. Kommissionen er opmærksom på betydningen af at undersøge data vedrørende forskelle mellem kønnene, hvad angår fattigdom og social udstødelse. Den har til hensigt at undersøge spørgsmålene desangående nøjere både inden for rammerne af programmet til bekæmpelse af fattigdom og social udstødelse og undergruppen vedrørende indikatorer under Udvalget for Social Beskyttelse. Sluttelig vil Kommissionen gerne henlede det ærede medlems opmærksomhed på den undersøgelse vedrørende arbejdsmarkedsdeltagelse og social udstødelse, som er blevet gennemført for nylig, og som kan findes på følgende adresse: http://europa.eu.int/comm/employment_social/news/2002/nov/labmarket_trans_en.html, og den publikation, som Eurostat har udgivet for nylig: The life of women and men in Europe: a statistical portrait (europæiske kvinder og mænds liv: et statistisk portræt), som giver en statistisk beskrivelse af mænd og kvinder på forskellige tidspunkter i deres liv.

3. I programmets første gennemførelsesår har man tildelt udvikling af tværnational udveksling af oplysninger og bedste praksis særlig opmærksomhed. Gennemførelsen af udvekslingsprogrammet blev udsat med henblik på at give forslagsstillerne mulighed for at fokusere på planlægnings- og forberedelsesfasen. Den indledende fase, som skulle være fuldt ud iværksat inden udgangen af 2002, har til formål at støtte de projektansvarliges bestræbelser på at danne solide partnerskaber, skabe forbindelse til processen for udformning af politikker og sikre en omfattende spredning af resultaterne af projekterne. I projektudvælgelsesfasen gav man højeste prioritet til forslag vedrørende problemer, som opstår i forbindelse med de

nationale handlingsplaner, og den fælles rapport om social integration. Den fuldstændige liste over indsendte projekter og listen over projekter, som man anbefaler at støtte, offentliggøres på webstedet for Generaldirektoratet for Beskæftigelse, Sociale Anliggender og Arbejdsmarkedsforhold i løbet af de kommende uger. I forbindelse med en yderligere fase, som skal begynde i 2003, vil man støtte de bedste projekter, som er blevet udviklet i løbet af den første fase, på baggrund af en begrænset indkaldelse af forslag.